醒菴王大卿松柏屏障歌
作者：釋居簡
朝代：宋

paragraphs: 青青歲寒之淡交，柏也揖遜蒼髯梢。
凜姿古調瘠而實，昔未成才先莫逆。
執此能事柄者誰，彈壓玉霄王紫微。
千古萬古不可追，落子亦復四十圍。
公乎多才亦多藝，小試縯綸光帝制。
復將餘墨散餘春，煙雲樹石皆精神。
擎重雪枝寒不倚，霜幹相周不相比。
山林豪逸並孤標，冠劍大臣橫勁氣。
想當欲畫未畫時，積思凝慮全天倪。
忽然直上盤雲霓，不見筆墨之畛畦。
因依方寸亦磅礴，豈止一丘仍一壑。
良木非摧石不崩，於戲九原不可作。